Bejaarde in Limpopo aftree-oord vermoorArgieffoto: enca.com Die liggaam van ŉ bejaarde vrou is laat Vrydagmiddag in haar motorhuis in ŉ aftree-oord* in Mookgophong (Naboomspruit) in Limpopo aangetref. Brig. Motlafela Mojapelo, woordvoerder van die polisie, het gesê Pats Truter (79) se bure het onraad vermoed nadat hulle haar heeldag nie gesien het nie. Iemand het gaan ondersoek instel en op Truter se liggaam in die motorhuis afgekom. Haar liggaam was met ŉ handdoek en mat bedek. “Die polisie se voorlopige ondersoek dui daarop dat Truter vermoedelik met ŉ tou verwurg is. Al die deure en vensters van die huis was toe en daar was geen teken van gedwonge toegang nie. Dit is nog nie duidelik of enigiets uit die huis gesteel is nie,” het Mojapelo gesê. Hy het gesê dit is nie duidelik wanneer Truter vermoor is nie, aangesien sy Donderdag omstreeks 10:00 die laaste keer lewend gesien is. “Die motief vir die gruwelike voorval is nog nie bekend nie,” het hy gesê. Volgens Mojapelo is niemand nog in verband met die moord in hegtenis geneem nie. Die polisie doen ŉ beroep op enigiemand met meer inligting om hul naaste polisiestasie of 08600 10111 te bel. *ŉ Polisiewoordvoerder het aanvanklik gesê dat die oorledene in ŉ aftree-oord gewoon het, maar Maroela Media het intussen verneem die voorval het in ŉ veiligheidswoonbuurt in die dorp gebeur.